Dringende interdik op US-bestuur betekenUniversiteit Stellenbosch. Foto: Facebook AfriForum Jeug se regspan het Vrydag ŉ aansoek om ’n dringende hofinterdik op die uitvoerende bestuur van die Universiteit van Stellenbosch (US) beteken. Dit volg nadat dit onder die aandag van AfriForum Jeug gekom het dat minstens twee van die universiteit se fakulteite besluit het om af te wyk van die taalbeleid van die US soos deur die Universiteitsraad, met instemming van die Senaat, bepaal is. Die burgerregte-organisasie is van mening dat hierdie fakulteitsrade se besluite onwettig en strydig is met die US se taalbeleid asook met die kontraktuele verhoudings wat studente met die US gesluit het en wat op daardie taalbeleid berus. AfriForum Jeug het ŉ ultimatum aan die US gestel om voor of op 2 Februarie 2016 onomwonde die versekering te gee dat die bestuur stappe sal doen om die implementering van hierdie afwykende besluite te verhoed. “Die US-bestuur het versuim om aan ons ŉ onomwonde versekering te gee. Ons het gevolglik voortgegaan met die instruksie aan ons regspan om voort te gaan met die uitreik en betekening van ŉ dringende hofaansoek,” het Bernard Pieters, AfriForum Jeug se verteenwoordiger van die Universiteit van Stellenbosch, gesê. “Dit is belangrik dat studente besef dat daar ŉ aanslag op hul grondwetlike regte is. Dit is tyd om op te staan en sterk standpunt in te neem teen die miskenning van regsorde en ons regte. Die tyd het aangebreek vir studente om te mobiliseer en hulle stem laat hoor.” Hein Gonzales, AfriForum Jeug se woordvoerder van US, het bygevoeg ingevolge die Kennisgewing van Mosie om die hofinterdik, het die US-bestuur tot Woensdag tyd om hulle opponerende stukke te beteken en liasseer. “AfriForum Jeug se regspan sal op 12 Februarie hierdie aansoek in die Kaapstadse hooggeregshof argumenteer ten einde die regshulp te bekom soos in die Kennisgewing van Mosie vervat,” het Gonzales gesê. “AfriForum Jeug verseker met hierdie interdik dat Afrikaanssprekende studente se grondwetlike regte beskerm en verwesenlik word. Dit is ironies dat die Regsfakulteit by US aan die voorpunt van hierdie grondwetlike regskendings is. Hierdie instansie is veronderstel om juriste te kweek wat verseker dat alle groepe se grondwetlike regte beskerm en verwesenlik word.”